

**Programa pilotua**

Euskadiko nekazaritzako elikagaien ekintzailetzari eta berrikuntzari laguntzeko programa pilotua

**SARRERA**

Euskadiko Ondareari buruzko azaroaren 17ko 5/2006 Legearen 7.4 b) artikuluan xedatutakoaren arabera (azken xedapenetako 6.a), zeinak EAEko Ogasun Nagusiaren Printzipio Arautzaileen Legea aldatzen duen, HAZI Fundazioa (hemendik aurrera HAZI) Euskadiko Autonomia Erkidegoko Sektore Publikoko Fundazio bat da, eta bere sortze xedea da lehiakortasuna, jasangarritasuna eta berrikuntza sustatu, bultzatu eta garatzea bere jardute eremuan, hots, lehen sektorean (nekazaritza, abeltzaintza, arrantza eta basogintza), landa eta itsasertz ingurunean eta elikagaien industrian, horiek balioztatzen eta natur zein kultura ondarea mantentzen lagunduz.

Eusko Jaurlaritzako Ekonomiaren Garapen eta Azpiegitura Sailak “Onekin Piloto” programa jarri du martxan, zeina laguntza programa bat baita, EAEko nekazaritza elikagaien arloko ETEen eta mikroETEen ekintzailetza eta berrikuntza maila hobetzea xede duena.

Halako enpresei laguntzeko jardueren barruan dago kokaturik “Onekin Piloto" programa, negozioa sortzea eta merkatuak lantzea helburu, Euskadiko 2020ko Gastronomia eta Elikaduraren Plan Estrategikoan jasotzen den bezala. Proiektua, berez, pilotua denez, HAZIren bidez artikulatuko da.

**“ONEKIN PILOTO” PROGRAMAREN INFORMAZIO OROKORRA**

**“Onekin Piloto” programaren xedea eta helburua**

“Onekin Piloto” programaren helburua zera da: elikagaien eta egurraren katean berrikuntza eta ekintzailetza bultzatzea, eta arlo horietan Euskadi erreferentziako posizio batean jartzea.

“Onekin Piloto” programa, berez, bi egitasmoen inguruan egituratuta dago: bata, ekintzailetzaren arloarekin lotuta dago (“Ekintzaile Onekin Startups" egitasmoa); bestea, berriz, berrikuntzarekin (“MugaGabe”egitasmoa).

“Ekintzaile Onekin Startups” egitasmoa

“Euskadiko Elikagaien eta Egurraren Balio Kateko Ekintzailetzaren Estrategian” jasotzen denez, startupetara eta potentzial handiko proiektuetara bideratutako laguntza lerro desberdinak artikulatu behar dira, egitasmo horiek bizkortu, handitu eta sendotzeko, finantzaketa/inbertsioa errazago eskuratzeko, merkatuan sartu ahal izateko eta merkatuan errotzeko.

“Ekintzaile Onekin Startups" egitasmoaren bitartez, halako enpresek bultzatutako proiektuei merkatuan sartzen lagundu nahi zaie, enpreson esku jarriz bai arlo publikoan bai pribatuan hartutako ezagutza espezializatua, bideragarritasun azterketak nahiz planak egiteko, merkatu azterketak egiteko, bideragarritasun juridikoaren inguruko analisiak egiteko eta soil-soilik sustatu beharreko proiektuarekin lotuta dauden beste aholkularitza zerbitzu batzuk emateko.

Programaren izaera pilotua dela eta, laguntzak honako proiektu hauetara mugatuko dira: alta emana duten eta “Onekin” programa barruan onartuta dauden proiektuetara, kontuan harturik proiektuon enpresek –ETEak nahiz mikroETEak– startupak edota 8 urtetik beherako enpresa berriak izan beharko dutela.

“MugaGabe” egitasmoa

Euskadiko “Gastronomiaren eta Elikaduraren Plan Estrategikoan” eta “Berrikuntza eta Lankidetzako Estrategia Bizian” zehazten denez, laguntza tresnak sendotu egin behar dira enpresa txikietan berrikuntza aktibatzeko.

“MugaGabe” programaren bidez, prozesu, produktu, marketin, antolaketa eredu eta abarretan enpresa txikiek ere berrikuntza bultza dezaketela erakusten duten proiektuei lagundu nahi zaie, epe laburrean ikusgai egon daitezkeen eta teknologia eskatzen duten edo eskatzen ez duten proiektuen bitartez.

Batez ere EAEn kokatuta dauden eta nekazaritza elikagaien arloan diharduten mikroETEei zuzenduta dago; era berean, mikroETE horiek ez dute I+Gko unitate propiorik edukiko, ezta I+G+b-ko proiektuen garapenean egiaztatutako ibilbiderik ere. Egitasmo pilotu honen bidez, berrikuntza gerturatu nahi zaie oraindik ere berrikuntzaren bidean sartuta ez dauden enpresei eta horretara *ad hoc* bideratutako baliabide edo gaitasun gutxien duten enpresei.

“MugaGabe” egitasmoa berrikuntza brokerraren bitartez artikulatzen da, berrikuntza gaietan enpresari laguntzea babesteko.

**Laguntza lerroak**

Helburuak lortzeko, honako egitasmo hauek zehazten dira:

“Ekintzaile Onekin Startups” egitasmoa

* Aholkularitza zerbitzuetarako laguntzak. (651/2014 Erregelamenduaren 18. art.).
* «Bideragarritasun azterketetarako»[[1]](#footnote-1) laguntzak, ikerketa eta garapen proiektuetan (651/2014 Erregelamenduaren 25. art.).
* “Patenteak eta bestelako aktibo immaterialak lortu, balidatu eta babesteko kostuak" diruz lagunduz berrikuntza sustatzeko laguntzak” (651/2014 Erregelamenduaren 28. art.).

“MugaGabe” egitasmoa

* ETEen aldeko berrikuntza laguntzak (651/2014 Erregelamenduaren 28. art.).

**APLIKATZEKOA DEN ARAUBIDE JURIDIKOA ETA ARAUDIA**

Programa honetan jasotzen diren laguntzek arau hauek bete behar dituzte:

* Batzordearen 651/2014 (EB) Erregelamendua, 2014ko ekainaren 17koa, barne merkatuarekiko bateragarri diren kategoria jakin batzuk zehazten dituena, Itunaren 107 eta 108. artikuluak aplikatuz.
* Dirulaguntzen 38/2003 Lege Orokorra, azaroaren 17koa, (hemendik aurrera, DLO), eta 887/2006 Errege Dekretua, uztailaren 21ekoa, DLOaren Erregelamendua onartzen duena (hemendik aurrera, DLOE), aipatutako DLOan dauden kudeaketa printzipioei eta 20. artikuluan aipatzen diren informazio printzipioei dagokienez; hori guztia, aplikazioa zehazten duen 3.2 artikuluaren bigarren paragrafoaren arabera.<0}

**PROGRAMAREN ONURADUN DIREN ERAKUNDEAK**

“Ekintzaile Onekin Startups” egitasmoa

Oro har, nekazaritzako elikagaien arloan diharduten Euskadiko ETE eta mikroETEei zuzenduta dago.

“Ekintzaile Onekin Startups" egitasmoan sartu ahal izateko, proiektuek alta emanda egon behar dute “Onekin” programan, eta erakundeek startupak edota enpresa sortu berriak izan behar dute.

Erakundeek enpresa txikia edo ertaina izan behar dute, Batzordearen 2003/361/CE Gomendioan xedatutakoaren arabera, eta laguntza jasotzen duten unean ez dute 8 urte baino gehiago izango.

“MugaGabe” egitasmoa

Euskadiko nekazaritza elikagaien arloan jardunda, beren negozioan berrikuntza esperientzia bat izan eta epe laburrean emaitzak (ekonomikoak, sozialak eta ingurumen arlokoak) ikusi nahi dituzten ETE eta mikroETEei zuzenduta dago, etorkizunean irismen handiagoko berrikuntza proiektuak landu eta halakoetan parte hartzeko adorea izateko.

**PROGRAMAREN AURREKONTU ZUZKIDURA**

“Ekintzaile Onekin Startups” egitasmoa

Programa honen zuzkidura 150.000€-koa da, eta honela banatuta dago lerroka:

* Aholkularitza zerbitzuetarako laguntzak: 80.000 €
* «Bideragarritasun azterketetarako» laguntzak: 60.000 €
* “Patenteak eta bestelako aktibo immaterialak lortu, balidatu eta babesteko kostuak" diruz lagunduz berrikuntza sustatzeko laguntzak: 10.000 €

Lerroren baterako zuzkidura agortzen ez bada, zuzkidura hori gainerakoen artean banatu ahalko da, lehenik “Bideragarritasun azterketetarako laguntzak”, ondoren “Aholkularitza zerbitzuetarako laguntzak” eta, azkenik, “Patenteak eta bestelako aktibo immaterialak lortu, balidatu eta babesteko kostuak” lehenetsiz.

“MugaGabe” egitasmoa

* Berrikuntzari buruzko aholkularitza eta laguntza jasotzeko zerbitzurako laguntzak. Berrikuntza bonua. Programa honen zuzkidura 150.000 €-koa da.

Era berean, egitasmoren batera bideratutako zenbatekoa agortzen ez bada, bestera bideratu ahalko da, egitasmoetan zehaztutako lehenespen irizpideari jarraituz.

**LAGUNTZAREN XEDEA ETA DIRUZ LAGUNDU DAITEZKEEN KOSTUAK**

“Ekintzaile Onekin Startups” egitasmoa

Laguntza hauek startupetara eta potentzial handiko proiektuetara zuzenduta daude. Hona hemen diruz lagundu daitezkeen kostuak:

* Aholkularitza zerbitzuetarako laguntzak: kanpo aholkulariek emandako aholkularitza zerbitzuak diruz laguntzeko modukoak izango dira. Zerbitzu hauek ez dira jarduera iraunkorrak edo aldizkakoak izango, eta ez dute loturarik izango enpresaren ustiapen gastu normalekin, hala nola aholkularitza fiskaleko ohiko zerbitzuekin, aldizkako zerbitzu juridikoekin eta publizitate zerbitzuekin.
* «Bideragarritasun azterketetarako» laguntzak: azterlanaren kostuak diruz laguntzeko modukoak izango dira.
* “Patenteak eta bestelako aktibo immaterialak lortu, balidatu eta babesteko kostuak" diruz lagunduz berrikuntza sustatzeko laguntzak: patenteak lortu eta babesteko kostuak, eta baita bestelako aktibo immaterialenak ere, diruz laguntzeko modukoak izango dira.

“MugaGabe” egitasmoa

ETEei eta mikroETEei zuzendutako egitasmo honetan, hauek izango dira diruz laguntzeko moduko kostuak:

* Berrikuntzarako laguntzak, ETEen eta mikroETEen alde: berrikuntzari buruzko aholkularitza eta laguntza jasotzeko zerbitzuen kostuak.

“Ekintzaile Onekin Startups" eta “MugaGabe" egitasmoetan, honako hauek laguntzaren xede diren kostuen kontzeptutik kanpo geratuko dira:

1. BEZa eta gainerako zeharkako zergak.
2. Laguntza eskaria aurkeztu den data baino lehenagoko edozein kostu.

Ekintzaile egitasmoaren barruan, erakunde eskatzaileak hornitzaile desberdinen hiru eskaintza gutxienez aurkeztu beharko ditu. Kalkulatutako kostuaren zenbatekoa edozein dela ere, hiru eskaintza aurkeztu beharra dago kontratazioa egin edo zerbitzua eman baino lehen, salbu eta, ezaugarri bereziak tarteko, merkatuan ez dagoenean behar adina erakunde dena delako zerbitzua egin, eman edo hornitzeko. Eskariotan, lana 2019ko abenduaren 31 baino lehen amaitu eta entregatzeko konpromisoa jasoko da. Laguntza eskaria egiteko unean aurkeztu beharreko eskaintzen arteko aukeraketa, berez, efizientzia eta ekonomia irizpideen arabera egingo da, eta egindako aukeraketa proposamen ekonomikorik onuragarrienaren aldekoa ez bada, berariaz justifikatu beharko da memoria batean. Laguntza eskatzeko data baino lehenagoko fakturak ez dira kontuan hartuko.

**Erakunde onuradunen eskutik diruz lagundutako jarduerak azpikontratatzea**

Programaren xede diren jarduketak azpikontratatu egin daitezke, azaroaren 17ko 38/2003 Legearen 29, 30 eta 31. artikuluan eta Legea garatzen duen Erregelamenduaren 68. artikuluan xedatutako baldintzak eta debekuak errespetatuz, eta diruz lagundutako jardueraren izaeraren arabera, diruz lagundutako jardueraren zenbatekoaren %50eraino gehienez ere.

“Diruz lagundu daitekeen” gastuaren zenbatekoak gainditu egiten baditu sektore publikoaren kontratazio araudiak unean-unean kontratu txikirako xedatutako zenbatekoak, onuradunak hornitzaile desberdinen hiru eskaintza eskatu beharko ditu gutxienez, salbu eta, ezaugarri bereziak tarteko, merkatuan ez dagoenean behar adina erakunde egin beharrekoak egiteko. Aurkeztutako eskaintzen arteko aukeraketa efizientzia eta ekonomia irizpideen arabera egingo da, eta egindako aukeraketa proposamen ekonomikorik onuragarrienaren aldekoa ez bada, berariaz justifikatu beharko da memoria batean.

Hiru eskaintza eskatu izanaren eta kontratistaren azken aukeraketaren egiaztagiria laguntza eskariarekin batera aurkeztu beharko da. Eskaria aurkezteko unean azpikontratazioa zehaztu gabe edukiz gero, HAZIri bidaliko zaio, proiektuaren amaieran aurkeztu beharreko dokumentazioarekin batera.

Errekerimendu hau ez da nahitaezkoa izango Zientzia, Teknologia eta Berrikuntzaren Euskal Sarean sortutako ezagutza transferentzia baten ondoriozkoak diren MugaGabe egitasmoko berrikuntza proiektuetarako.

**PROGRAMAREN LAGUNTZAREN ZENBATEKOA ETA INTENTSITATEA**

Hauxe da zehaztutako laguntzaren gehieneko zenbatekoa eta intentsitatea, kontuan hartutako lerro eta enpresa bakoitzeko:

“Ekintzaile Onekin Startups” egitasmoa

* Aholkularitza zerbitzuetarako laguntzak: diruz lagundu daitezkeen kostuen %50. Gehieneko zenbatekoa: 15.000 €
* «Bideragarritasun azterketetarako» laguntzak: diruz lagundu daitezkeen kostuen %50; enpresa ertainen kasuan, portzentajezko 10 puntu gehiago izango dira, eta enpresa txikien kasuan, berriz, 20 puntu gehiago. Gehieneko zenbatekoa: 15.000 €
* “Patenteak eta bestelako aktibo immaterialak lortu, balidatu eta babesteko kostuak" diruz lagunduz berrikuntza sustatzeko laguntzak: diruz lagundu daitezkeen kostuen %50. Gehieneko zenbatekoa: 5.000 €

“MugaGabe” egitasmoa

* Berrikuntzarako laguntzak, ETEen alde: berrikuntza arloko aholkularitza eta babes zerbitzuetarako laguntzetan, laguntzaren intentsitatea diruz lagundu daitezkeen kostuen %100eraino iritsi ahal izango da. Berrikuntza bonu gisa zehazten da, gehienez ere 6.000 €-ko zenbatekoarekin.

**PROGRAMARI LAGUNTZA ESKATZEKO EPEA ETA NOLA AURKEZTU**

Bai “Ekintzaile Onekin Startups"egitasmoan bai “MugaGabe”egitasmoan sartzeko baldintzak betetzen dituzten enpresek deialdia argitaratu eta biharamuneko 9:00etatik aurrera aurkeztu beharko dute eskaria eta gainerako dokumentazioa, hau da, 2019ko urriaren 22tik 2019ko azaroaren 8ko 12:00ak arte.

Laguntza eskariak HAZIko Zuzendari Nagusiari zuzenduta egongo dira, eta paperezko formatuan aurkeztu ahal izango dira HAZIren Arkautiko bulegoetan (Araba), lanegunetan 8:00tatik 15:00tara, edo formatu elektronikoan (USB memoria edo antzekoa), edo posta ziurtatu bidez edo hartu agiriarekin, edo bestela posta elektroniko bidez, helbide honetara idatzita: [ogonzalez@hazi.eus](mailto:ogonzalez@hazi.eus).

Enpresa eskatzaileek eskubidea izango dute, HAZIrekiko hartu emanetan, euskara edo gaztelania ahoz nahiz idatziz erabiltzeko, eta HAZIk hizkuntza berean egingo die.

**ESKARIAK ETA DOKUMENTAZIOA**

“Ekintzaile Onekin Startups” egitasmoa

Deialdi honetarako aurkeztu beharreko eskaria eta dokumentazioa honako eranskin hauetan jasota daude:

* 1. eranskina. Eskari eredua
* 2. eranskina. Erantzukizunpeko adierazpena
* 3. eranskina. Onespenak
* 4. eranskina. Enpresaren datuak
* 5. eranskina. Eskatutako laguntza lerroari buruzko datuak
  + 5-A eranskina. Laguntza mota: aholkularitza zerbitzua
  + 5-B eranskina. Laguntza mota: bideragarritasun azterketak ikerketa eta garapen proiektuetan
  + 5-C eranskina. Laguntza mota: patenteak eta bestelako aktibo immaterialak lortu, balidatu eta babesteko kostuak diruz laguntzea
* 6. eranskina. Aurkeztu beharreko dokumentazioa

“MugaGabe” egitasmoa

Deialdi honetarako aurkeztu beharreko eskaria eta dokumentazioa honako eranskin hauetan jasota daude:

* 7. eranskina. Eskari eredua
* 8. eranskina. Erantzukizunpeko adierazpena
* 9. eranskina. Onespenak
* 10. eranskina. Enpresaren datuak
* 11. eranskina. Eskatutako laguntza lerroari buruzko datuak
  + 11-A eranskina. Laguntza mota: berrikuntzari buruzko aholkularitza eta laguntza zerbitzuak
* 12. eranskina. Aurkeztu beharreko dokumentazioa

**ZUZENKETAK**

HAZI konturatzen bada aurkeztutako dokumentazioan errore, akats, zehaztasun falta edo konkrezio faltaren bat dagoela, enpresa eskatzaileari jakinaraziko dio helbide elektronikora jota, eta 10 egun naturaleko epea emango dio zuzenketa egin dezan, adieraziz zuzenketa egin ezean eskaria ez dela onartuko.

Aipatutako epea zuzenketarik egin gabe igarotzen bada, HAZIk ebazpena egingo du, adieraziz eskaria ez dela onartu.

**BALORAZIO ETA HAZTAPEN IRIZPIDEAK**

Esleipen prozedura, lehiaketa izango da.

Hona hemen erakunde onuradunak esleitzeko oinarritzat hartuko diren balorazio eta haztapen irizpide orokorrak, baldin eta dagoen eskari kopuruak aurrekontu zuzkidura gainditzen badu:

“Ekintzaile Onekin Startups” egitasmoa

|  |  |
| --- | --- |
| Ospe internazionala duen azeleratzaile batean edo EIT Food, Culinary Action edota Orizont-en parte hartzen duen edo parte hartu izan duen proiektua | 10 |
| MikroETEa | 5 |
| Nekazaritza eta Elikagai Politikako Batzordeak onartutako sektore estrategiko edo trakzio sektorea | 10 |
| Klima aldaketaren estrategiarekin edota digitalizazio adimendunaren estrategiarekin lerrokatutako proiektua | 5 |
| Proiektuaren bokazio internazionala (esportazioa > aurreikusitako fakturazioaren %25 edo %50) | 5 |
| Eskatutako zerbitzu edota azterketen koherentzia eta metodologia | 10 |
| Teknologia zentroetan parte hartzea | 5 |
| Guztira: | 50 |

“MugaGabe” egitasmoa

|  |  |
| --- | --- |
| Nekazaritza eta Elikagai Politikako Batzordeak onartutako sektore estrategiko edo trakzio sektorea | 5 |
| MikroETEa | 5 |
| Proiektuaren memoria teknikoa:   * Proiektuak zer premiari erantzuten dion. * Premia horri entzuteko aurkeztutako soluzioa. * Enpresak itxarondako emaitzak. * Lan plana. | 30 |
| * Enpresaren inplikazio maila. * Proiektuan zenbaterainoko dedikazioa jartzea kalkulatzen den. * Pertsonaren profila. | 5 |
| “Oreka” nekazaritzako elikagaien azpisektoreen ordezkagaitasun globalean, eta berrikuntza mota. | 5 |
| Guztira: | 50 |

Puntuazioan berdinketa egonez gero, honako irizpide hauek lehenetsiko dira:

1. Guneen landatartasun maila.
2. Gizartean eta lan arloan baztertuta gelditzeko arriskuan edo egoeran dauden pertsonak integratzen dituzten proiektuak.
3. Emakumeek sustatutako proiektuak.
4. Langile zerrendan emakumeak gehiengo izatea.

**PROGRAMA GAUZATZEKO EPEA**

Programa gauzatzeko epea 2019ko abenduaren 31raino luzatuko da gehienez ere.

**PROIEKTUEN ANALISIA**

“Ekintzaile Onekin Startups” egitasmoa

Eskariak jaso ondoren, langile tekniko arduradunek edo HAZI-Sareaneko organo ebaluatzaileak eskariak baloratzeko txosten bat egingo dute. Txosten horrekin batera, erakunde eskatzaileak aurkeztutako dokumentuen zerrenda egongo da. Txosten horretan xehaturik egon beharko dira, batetik, aurkeztutako dokumentazio guztia eta haren egiaztapen administratiboa, eta, bestetik, dokumentazioaren balorazio teknikoak eta, egitasmo honetan zehaztutako balorazio eta haztapen irizpideen arabera, ikusi diren eta garrantzizkotzat jo diren beste aspektu batzuk.

Honako hauek osatuko dute HAZI-Sareanen organo ebaluatzailea:

* HAZIko Sarean arloko arduradunak
* HAZIko (Katilu) berrikuntza arloaren arduradunak eta
* Egitasmoaren koordinazio eta harreman lanak egiten dituen pertsonak

HAZI-Sareanek egindako balorazio txostena Onekin Kontseilu Errektoreari aurkeztuko zaio. Kontseilu hori HAZIk, AZTIk, Neikerrek, Basque Culinary Centerrek eta Eusko Jaurlaritzak osatzen dute, eta txostena aztertu ostean, Kontseiluak berak ebazpen proposamen bat egingo dio HAZIko Zuzendaritza Nagusiari.

“MugaGabe” egitasmoa

Eskariak jaso ondoren, langile tekniko arduradunek edo HAZI-Katiluko organo ebaluatzaileak eskariak baloratzeko txosten bat egingo dute. Txosten horrekin batera, erakunde eskatzaileak aurkeztutako dokumentuen zerrenda egongo da. Txosten horretan xehaturik egon beharko dira, batetik, aurkeztutako dokumentazio guztia eta haren egiaztapen administratiboa, eta, bestetik, dokumentazioaren balorazio teknikoak eta, egitasmo honetan zehaztutako balorazio eta haztapen irizpideen arabera, ikusi diren eta garrantzizkotzat jo diren beste aspektu batzuk.

Honako hauek osatuko dute Katiluren organo ebaluatzailea:

* HAZIko (Katilu) berrikuntza arloaren arduradunak eta
* Bulego teknikoan, Katilun Innobasqueren ordezkari den pertsonak

Katiluk egindako balorazio txostena Katiluren Batzorde Exekutiboari aurkeztuko zaio. Kontseilu hori HAZIk, Innobasquek eta Eusko Jaurlaritzak osatzen dute, eta txostena aztertu ostean, Batzordeak berak ebazpen proposamen bat egingo dio HAZIko Zuzendaritza Nagusiari.

**EBAZPENA**

HAZIko zuzendari nagusiak, ebazpen proposamenean jasotako eskarien balorazio txostenak ikusita, ebazpen bat emango du, eta proiektu bakoitzaren erakunde eskatzaileari jakinaraziko zaio, 2019ko azaroaren 22ko 15:00ak baino lehen.

Ebazpenean zehaztuko da eskatutako dirulaguntzak onartu edo, hala badagokio, ukatu egin diren; lehenengoen kasuan, erakunde onuradunak, diruz lagundutako proiektuak eta dirulaguntzaren gehieneko zenbatekoak zehaztuko dira.

Bai onartutako bai uko egindako laguntza eskarien zerrenda HAZIren webgunean argitaratuko da, eta bertan jasoko dira proiektuaren akronimoa, erakunde eskatzailea, emandako puntuazioa eta emandako laguntzaren zenbatekoa.

**ERAKUNDE ONURADUNEN BETEBEHARRAK**

Erakunde onuradunek betebehar hauek dauzkate:

* Emandako dirulaguntza onartzekoa. Ildo horretan, dirulaguntza eman izanaren jakinarazpena jaso eta hamabost egun naturaleko epean erakunde onuradunak dirulaguntza hori berariaz onartzen ez badu, laguntzari uko egin diola ulertuko da.
* Emandako dirulaguntza proiektuaren xedera bideratzeko betebeharra.
* HAZIk, emandako laguntzaren xede den proiektua egin egingo dela eta eskatutako baldintzak bete egiten direla egiaztatze aldera, beharrezkotzat jotzen duen orotariko dokumentazio osagarria eta beharrezko eta komenigarritzat jotzen dituen nahi adina egiaztapen eska ditzakeela onartzeko betebeharra.
* Faktura osoak gordetzeko betebeharra, eta bost urteko epean –gastu hautagarriak egindako unean zenbatzen hasita– fakturok HAZIren zein Euskal Autonomia Erkidegoko Administrazio Orokorraren esku uzteko moduan izatekoa.
* Laguntzen xedea fiskalizatzeko funtzioa betez, Eusko Jaurlaritzaren Kontrol Ekonomikoko Bulegoak eta Kontu Publikoen Euskal Epaitegiak eska dezaketen informazioa erakunde horiei emateko betebeharra.
* Hemen araututako laguntzen xederako edo antzeko xede baterako dirulaguntza edo laguntzak, sarrerak nahiz baliabideak –beste edozein Administrazio edo erakunde publiko edo pribaturi dagozkionak– eskatu edo eskuratu izana HAZIri berehalaxe jakinarazteko betebeharra.
* Laguntza emateko kontuan hartua izan den edozein baldintza aldatu izana HAZIri berehalaxe jakinarazteko betebeharra.
* Deialdi honen bidez emandako dirulaguntzaren jatorriari publizitate egokia emateko betebeharra.
* Diruz lagundutako proiektua egitean sortzen diren dokumentu eta euskarrietan hizkuntza eta irudi ez-sexistak erabiltzeko betebeharra.

**PROIEKTUAREN KUDEAKETA ETA ENTREGAGARRIAK**

1. **Proiektua gauzatzeko fasea.** Proiektuari deialdi honen ebazpena eman ondoren emango zaio hasiera. Diruz lagundu daitezkeen jarduketek ez dute hasita egon behar eskaria aurkezten den unean edo zehaztutako epea baino lehenago. Hala ere, erakunde eskatzailea jarduketak egiten has daiteke laguntzaren ebazpena eman aurretik, baina laguntzaren esleipendun suertatzen ez bada, bere gain hartuko du kostu osoaren ordainketa.
2. **Entregagarriak.** Laguntzen onuradun diren erakundeen betebeharra izango da eskarian deskribatzen diren azterlanak egin eta HAZIri bidaltzea. Entregagarriaren irismenean aldaketarik egonez gero, HAZIk aurrez izango ditu idatziz jasota eta onartuta.
3. **Itxiera.** Programa honetan zehaztutako epean eta moduan itxiko proiektua, alde biek onartutako aldaketak txertatuz. Proiektua ixteko, sustatzaileak HAZIrekin itxiera bilera bat egiteko deialdia egingo du; horretarako, aldez aurretik txosten hauek egongo dira entregatuta:
   * Bideragarritasun azterketaren edo egindako aholkularitza zerbitzuen txostena.
   * Benetan egindako gastuak jasoko dituen memoria ekonomikoa.

Proiektuaren itxiera txosten eta memoriak, beranduen jota, 15 egun naturaleko epean entregatuko dira, proiektuaren amaiera datatik zenbatzen hasita. Hau da, 2020ko urtarrilaren 15ean, edo emandako luzapen epea amaitu eta 15 egunera. Horiek ikusita, HAZIk proiektuaren itxiera ebatziko du txostenak jaso eta hilabeteko epean gehienez ere.

**ORDAINTZEKO BALDINTZAK**

Diruz lagundu daitezkeen kostuen zenbatekoa honelaxe ordainduko da:

* %50, proiektuaren esleipen ebazpenaren ondoren.
* Gainerako %50a, HAZIk bideragarritasun azterketaren txostena edo egindako aholkularitza zerbitzuak eta dagokion itxiera memoria ekonomikoa onartu ondoren.

**LAGUNTZEN XEDEAREN JUSTIFIKAZIOA ETA ONURADUNAREN BETEBEHARRAK**

Laguntzen onuradun diren erakundeek justifikatu egin beharko dute laguntzaren oinarri izandako xedera bideratu dituztela jasotako fondoak.

1. Xedea materialak erostea, zerbitzuak ematea edo antzeko zerbait bada, ordaindutako fakturen fotokopiak edo fakturen zerrenda aurkeztu beharko dira.
2. Laguntzaren xedea jarduerak egitea bada, diruz lagundutako jarduera edo egitasmoei buruzko dokumentu hauek aurkeztu beharko dira jarduerok amaitutakoan:

* Laguntzaren xede diren jardueren azalpen **memoria**, eta lortutako emaitzen balorazioa.
* Laguntza ekonomikoaren ondorioz sortutako jardueran egindako **azterlan**, programa eta abarren **ale bana**.
* **Ordaindutako gastuen fakturen edota egiaztagirien kopiak,** eskaera aurrekontuan zehaztutako kontzeptuen arabera multzokatuta.

**BESTE LAGUNTZA BATZUK JASOTZEA**

Programa honen arabera ematen diren dirulaguntzak bateragarriak izango dira beste administrazio publiko batzuek ematen dituztenekin, baldin eta xede bera badute. Proiekturako batera jasotzen diren laguntzen baturak ez du proiektuaren kostuen %90 gaindituko. Portzentaje hori gainditzen bada, araudi honen arabera emandako laguntzari gehiegizko zatiari dagokion zenbatekoa kenduko zaio. Nolanahi ere, barne merkatuarekiko bateragarri diren kategoria jakin batzuk zehazten dituen 2014ko ekainaren 17ko Batzordearen 651/2014 (EB) Erregelamenduan xedatutakoari jarraituko zaio, Itunaren 107 eta 108. artikuluak aplikatuz.

Aurreko atalean adierazitakoa baloratze aldera, erakunde eskatzaileek jakinarazi egin beharko dute eskaria egiteko unean beste erakunde batzuei eskatuta edo haiengandik jasota eduki lezaketen edozein laguntza, izan xede bera duten proiektuetarako, izan xedearekin lotura duten proiektuetarako, edo izan beste eskari edo kontzesio batean proiektuaren parte direnetarako. Azken kasu horretan, proiektu desberdinen arteko bateragarritasuna, bikoiztasunak eta uztardura azaldu beharko dira. HAZIk eskubidea dauka dagozkion bideetatik gai honi buruzko egiaztapenak egiteko.

**ALDAKETA**

Erakunde onuradunak konpromisoa hartzen du laguntza eskarian eta kontzesioaren ebazpenean jasotako jarduketak egiteko; halaber, laguntza eskariaren baldintzetan izandako edozein aldaketa, edo emandako laguntzari uko egin izana, jakinarazi beharko dio HAZIri; gertatzen den unean jakinarazi ere. Aldaketa idatziz jakinaraziko zaio HAZIri, adieraziz zein diren aurreikusten diren aldaketak eta inplikazioak, balorazioa egiteko, eta onartuz gero, laguntza emateko ebazpena aldatzea ekar lezake.

**JARRAIPENA ETA KONTROLA**

Proiektuen exekuzioaren jarraipena, Oinarri hauetan xedatutako jardueren txostenak aurkeztuz egiaztatzeaz gainera, HAZIren ikuskapen eta kontrolpean jar daiteke, hala badagokio.

**EMAITZEN JABETZA ETA ZABALKUNDEA**

Proiektuaren barruan landutako informazioa, ezagutza eta emaitzak enpresa eskatzailearen jabetzakoak izango dira.

Emaitzen zabalkundea eta transferentzia biderik eraginkorrenetatik egingo dira, proiektuan jardundako aldeak berariaz aipatuz eta konfidentzialak diren aspektuak babestuz.

**KONFIDENTZIALTASUNA**

HAZIk konpromisoa hartzen du laguntza hauen esparruan landutako informazioaren, ezagutzen eta emaitzen konfidentzialtasunari eusteko, hala zehaztuta badago, eta legeak hala aginduta zabaldu behar ez badira behintzat.

Bereziki konfidentzialak izango dira onuradunarekin lotutako gai ekonomikoak, estrategikoak eta negozio arlokoak.

Politika publikoak (nekazaritzako elikagaien eta egurraren politikak) aplikatzeko metodologiak lantzen direnean edo intereseko ezagutza sortzen denean, soilik xede horietarako eta onuradunari aurrez jakinarazita erabili ahal izango ditu HAZIk, eta onuradunak berariazko ezezkoa adierazi ahal izango dio erabilpen horri.

**EZ-BETETZEAK eta ITZULKETA**

Erakunde onuradunek Programa honetan edo dirulaguntza gaietan aplikatzekoa den araudi orokorrean zehaztutako baldintzetakoren bat beteko ez balute, edo laguntza emateko ebazpenean jasotako baldintzaren bat beteko ez balute, laguntza hori jasotzeko eskubidea galduko lukete, eta derrigorrez itzuli beharko liokete HAZIri unera arte jasotako laguntzen zenbatekoa, gehi legezko interesak; gainera, beharrezkoa balitz, HAZIk legozkiokeen legezko akzioak abiaraziko lituzke itzulketa lortzeko.

Nolanahi ere, artikulu honetan xedatutako ondorioetarako, ez-betetzetzat joko da:

* Programan zehaztutako xedea edo laguntzaren xede den jardueraren garapena justifikatzeko betebeharrak ez betetzea.
* Laguntza lortzea Programa honetan zehaztutako baldintzak eta eskakizunak bete gabe, edo laguntza ematearen ondorioz zehaztutako baldintzak bete gabe.
* Programan edo laguntzaren kontzesioan xedatutako kontrol neurrietako edozein ez betetzea edo oztopatzea.
* Gastu hautagarriak epe barruan ez justifikatzea edo Programa honetan nahiz laguntza emateko ebazpenean exijitutako baldintzak ez betetzea.
* Diruz lagundutako jarduera egiteko zehaztutako epeak gainditzea.
* Proiektua amaitu aurretik bertan behera uztea, proiektuaren aurreko fase batean eskuratutako emaitza negatiboekiko lotura egiaztatu gabe.
* Azaroaren 17ko 38/2003 Legearen 29. artikuluan jasotakoa ez betetzea.
* Proiektuan beste edozein desbideratze egitea, edo laguntza emateko ebazpenean xedatzen den beste edozein betebehar ez betetzea.

Itzulketa laurogeita hamar (90) egun naturaleko epean egin beharko da, HAZIk erakunde onuradunari Oinarri honetan xedatutako itzulketa arrazoiren bat gertatzen dela burofaxez jakinarazten dionetik zenbatzen hasita.

Era berean, lehenago aipatu den itzulketa arrazoiren bat gertatuz gero, onuradunak galdu egingo du ordaintzeke egon litezkeen zenbatekoak kobratzeko eskubidea.

**ERANTZUKIZUNETIK SALBUESTEA**

Erakunde onuraduna izango da LAGUNTZAren xede den jarduera egin aurreko edo ondorengo jarduketen ondorioz, edo jardueraren beraren ondorioz, gertatzen diren kalte pertsonal edota materialen erantzule bakarra; hala, HAZIk ez du inolako erantzukizunik izango kontzeptu horiengatik.

**Programaren harremanetarako informazioa**

Oihane Gonzalez Ibarzabal

E-mail: ogonzalez@hazi.eus



1. Bideragarritasun azterketa: proiektu baten potentzialaren ebaluazioa eta azterketa, erabakiak hartzeko prozesua modu objektiboan eta zentzuz egiten laguntzeko, indarrak, ahuleziak, aukerak eta mehatxuak identifikatuz, eta proiektua gauzatzeko behar diren baliabideak eta, azken finean, arrakastarako aukerak zein diren zehaztuz. [↑](#footnote-ref-1)